Lilla tengerimalac-oldala  
Kedves Olvasó! 
Az alábbi oldal célja nem a tengermalacok tenyésztésére buzdítás. Ellenkezőleg, arra szolgál, hogy elemi információkat nyújtson a tengerimalacok szaporodásáról, a sajnálatosan gyakori véletlen szaporulatok elkerülésére.   

A tengerimalacok szaporodása
Fogamzás
A tengerimalac kölyköket már négyhetes korban külön kell választani nemek szerint, és a nőstényeket 5-6 hónapos korukig nem szabad hímekkel összeengedni. Ennyi időre van szükségük a nőstényeknek ahhoz, hogy felnőjenek, megerősödjenek, és alkalmassá váljanak a kölykök kihordására és felnevelésére. Másfelől viszont ha egy nőstény egyéves koráig nem volt vemhes, utána tilos fedeztetni, mivel medencéje alkalmatlanná vált a szülésre, és belehal. 
A nőstények 16-18 naponta ivarzanak, ivarzásuk 24 óráig tart. Ha nem saját hímmel párosítjuk nőstényünket, akivel folyamatosan együtt lehet, legalább 3 hétig hagyjuk a kiválasztott hímnél, így a fedezés majdnem biztosan bekövetkezik. 
Terhesség és szülés
A vemhesség 68 nap, tehát kb. két hónappal számolhatunk. A szülés várható időpontja előtt kb. egy héttel távolítsuk el a hímet, hogy az ellés utáni azonnali fedezést elkerüljük. Ha nincs elhízva az anyamalac, a vemhesség alatt etessük étvágya szerint, és a friss vízről se feledkezzünk meg. 
A szülés általános vélekedés szerint gyorsan és problémamentesen zajlik, valójában elég nagy az esélye, hogy nem minden kicsi marad életben, és az anyákkal is adódnak váratlan gondok, ezért tartsuk a közelben egy kisállatra szakosodott orvos telefonszámát. Problémamentes esetben várjuk ki az 1-5 kölyök megszületését, közben ne zavarjuk a nőstényt semmivel. Az anya maga mindent eltakarít, 1-2 napig még a takarítással se bolygassuk az új család életét. 
Ivadékgondozás
A kismalacok nagyon fejletten születnek, szőrösek, a szemük nyitva, felnőtt fogazattal. (A tejfogaik még magzatkorban kinőnek, majd felszívódnak.) Szinte azonnal mászkálnak, sőt anyjuk ételét kóstolgatják, bár természetesen anyjuk szoptatja őket. A kölyköket 4 hétig kell az anyjuk mellett tartani, ezután válasszuk szét őket nemek szerint, mivel 5-6 hetesen már ivarérettek. Már az újszülöttek neme is megállapítható, kérjünk meg egy tapasztalt tenyésztőt, hogy megmutassa, miként. Az elválasztott kölyköket még néhány napig tartsuk magunknál, figyeljük, minden rendben van-e, alkalmasak-e az önálló életre. 

 
Társas élet szaporítás nélkül
A tengerimalacok vadon 10-15 fős csapatokban élnek, melyet egy ivarérett hím vezet, aki a vetélytárs hímeket elkergeti. A kismalacokról közösen gondoskodnak. A malackák tehát élénk társaséletet élnek, például számos hangjellel kommunikálnak. Ezért aki humánus malacgazdi akar lenni, nem tart egyedül tengerimalacot. A leggyakoribb, szaporulatot nem eredményező társkombinációk, amikor azonos nemű testvéreket, fiatal állatokat tartanak együtt. Ezek lehetnek nőstények vagy hímek, és legtöbbször békésen kijönnek egymással. Felnőtt állat mellé fiatalt ajánlott társnak választani, nem bántja a kicsit. Semmiképp nem lehet hímeket együtt tartani úgy, hogy akár csak "szimatközelben" nőstény van, mert rivalizálni kezdenek, és csúnya harapásokat ejtenek egymáson. 
Vissza az oldal tetejére  

Tartalomjegyzék
A malackák táplálása
Képek kedvenceimről

Hasznos oldalak
Minden, amit a humánus malactartáshoz tudni kell
Magyar nyelvű malacoldal