Bringázz a Munkába!


                                   Indul az őszi Bringázz a Munkába! kampány!

Szeptember 16-tól október 16-ig tekerj hétszer!


  Szeptember 16-án indul a Bringázz a Munkába! kampány, amelynek fő célja, hogy az egész országban népszerűsítse a kerékpározást és felhívja a figyelmet a fenntartható városi közlekedés kialakításának fontosságára. A BaM! a Magyar Kerékpárosklub és a Közlekedési, Hírközlési és Energiaügyi Minisztérium közös szervezésében, a Környezetvédelmi és Vízügyi Minisztérium közreműködésével valósul meg.


Kampányismertető

  Az őszi kampányban egyének vagy maximum ötfős csapatok vehetnek részt, regisztrálni és a csoport eredményét jegyezni pedig a www.bringazzmunkaba.hu oldalon lehet. A regisztráció után a tekerések a közlekedési naplóban jegyezhetők. A honlapon továbbá az is nyomon követhető, hol tart a cégek és csapatok közötti verseny állása, hány kilométert tekertek a résztvevők, hány kg szén-dioxidot és mennyi benzinpénzt spóroltak meg. Természetesen a cégek is megmérettetnek. A szervezők keresik azt a céget, ahol legnagyobb arányban bringáznak az alkalmazottak, illetve más téren is mérik a mozgósítási kedvet. A cégeket méretüktől függően öt kategóriába sorolják, így mindenki egyenlő esélyekkel indul. A kampány célja, hogy megtapasztald Te is, mennyire egyszerű és természetes kerékpárral érkezni a munkába a hétköznapokon.

  Csatlakozz Te is az országban nap mint nap kerékpárral közlekedők folyton növekvő, több százezres táborához! Miért várnál hétvégéig?


A regisztráció folyamata:

   Add meg a kívánt felhasználóneved és jelszavad, valamint e-mail címedet!
   E-mail címedre visszaigazoló levél érkezik. Kattints az ebben levő linkre a folytatáshoz!
   A cégválasztóban találod magad. Válaszd ki, hogy munkába vagy egyetemre tekersz!
   Keress rá cégedre!
     Ha megjelenik a listán a céged, kattints rá!
     Ha mégsem jelenne meg, próbáld szűkíteni a keresést (vagy próbálkozz a céged másfajta elnevezésével)!
   Ha megbizonyosodtál, hogy nincs a listán, hozd létre a céged újként!
   Válaszd ki a csapatot, amelyikben tekerni szeretnél!
   Keresd meg a várost, ahol dolgozol, és azon belül válassz egy csapatot!
   Ha nem találsz magadnak csapatot a meglevők közül, hozz létre egy újat!
   Töltsd ki a személyes adataidat!
   ... és már vezetheted is a Közlekedési naplódat! Sok sikert!

  Nyeremények és ajándékok várnak! A hagyományokhoz híven, aki szeptember 16. (szerda) és október 16. (péntek) közötti négy hétben teljesíti a legalább hét nap  saját maga által igazolt  bringázást a munkába, részt vesz a nyereménysorsoláson, illetve amennyiben az első 7000 jelentkező között van, garantált ajándékcsomagban részesül!

  A közlekedési vállalat közreműködésével megvalósuló Bringázz és vonatozz! alkampány keretében a vonattal megtett kilométerek is beszámíthatók és jegyezhetők a www.bringazzmunkaba.hu oldalon a közlekedési naplóban.


További alkampányok

  A Bringázz szoknyában és öltönyben! elnevezésű kezdeményezéssel a szervezők a kerékpározás természetességét szeretnék hangsúlyozni. Télen-nyáron, speciális öltözet nélkül is lehet használni ezt a közlekedési eszközt. A cél az, hogy mindenkiben tudatosuljon: a kerékpár a legkézenfekvőbb közlekedési eszköz. Csak rápattan az ember és elteker az úti céljához. Nem kíván különösebb előkészületeket. Kényelmes tempóban nem izzasztó, bármilyen ruhában művelhető, akár szoknyában vagy öltönyben is – ahogy azt rengeteg városban teszik szerte a világon és Magyarországon is a kisebb településeken. Azok között, akik legalább kétszer öltönyben vagy szoknyában tekertek, nyereményeket sorsolunk ki.
  A Bringázz az egyetemre! alkampány célja, hogy kiderüljön, melyik Magyarország legbringásabb főiskolája vagy egyeteme, illetve kara. Ezen kívül semmiben nem különbözik a fő kampánytól. A részvételhez a www.bringazzmunkaba.hu oldalon való regisztráció után a közlekedési naplóban kell jelölni a bringás napokat, illetve a megtett kilométereket.


Az előző kampány a számok tükrében

  A kampányba 22.000 ember regisztrált, ebből közel 11.000 kerékpáros teljesítette a nyolc tekerést. Legnagyobb sikernek a szervezők mégis azt tartják, hogy minden nyolcadik bringás autóról váltott biciklire és a résztvevők fele a kampány hatására próbálta ki a kerékpározást.
  A BaM!-hoz csatlakozók közel 2.300.000 km-t tekertek összesen, ezzel egy körülbelül Margit-sziget méretű erdő egy éves szén-dioxid felvételének megfelelő káros anyag nem került ki a légkörbe, 200.000 kakaóscsigányi kalóriát égettek el, és közel 48 millió forint benzinpénzt spóroltak meg.
  A kampány a vállalatok körében is igen népszerű volt. 600 cég regisztrált hivatalosan is, és e munkahelyeken dolgozó alkalmazottak száma a magyarországi munkavállalók 5 százaléka.





