Reversi szabályok
A játékot ketten játsszák 8x8-as négyzetrácsos táblán. A táblán a közösen használt bábuk praktikusan korong alakúak, amelyeknek két eltérő színű oldala van. Kezdéskor a tábla közepén X alakban két-két korong van elhelyezve mindkét színből.
A játékosok felváltva tesznek le újabb korongokat üres mezőre úgy, hogy a saját színük mutat felfelé és a másiké alulra kerül. Ha világos teszi meg a kezdő lépést, akkor mi lesz utána az állás?
Válasz
A játék célja
A játékosok célja, hogy a játék végére minél több saját színű korongjuk legyen a táblán.
A játék menete
A játék lényege, hogy a lépés befejezéseként az ellenfél ollóba fogott, azaz két oldalról (vízszintesen, függőlegesen vagy átlósan) közrezárt korongjait (egy lépésben akár több irányban is) a saját színünkre cseréljük, azaz megfordítjuk.
Mindkét játékosnak, minden lépésben ütnie kell. Ha egy állásban nincs olyan lépés, amivel a játékos ollóba tudna fogni legalább egy ellenséges korongot, passzolnia kell és újra ellenfele lép.
Az ellenfél korongjait nemcsak vízszintesen, vagy függőlegesen, de átlós irányokba is elrabolhatjuk.
Az utolsó lépésig nyitott marad a parti kimenetele, ha megengedjük az adott lépésben letett koronggal több irányból is közrezárt ellenséges korongok egyszerre történő elrablását.
Figyelem! Az az ellenséges korong nem rabolható el, amely az új korong lehelyezése utáni rablás végrehajtásakor, a fordításokat követően záródott be.
A játék vége
A játék akkor ér véget, ha a tábla megtelik, vagy ha mindkét játékos passzol.
A játék győztese az a játékos, akinek a játék végén több korongja van a táblán.
A játék döntetlen, ha mindkét játékosnak ugyanannyi korongja van a játék végén.
